Papersnake/gushiwen huggingface dataset:
摸鱼儿 闻雁
周青（清代）

正凄凄，暮秋风紧，孤鸿嘹唳飞度。征程不怕关山远，独影更谁为侣。

高绝处。有几点、轻霜寒逼凌霄羽。还栖别浦。又衰草愁烟，荒芦映月，渔笛夜深语。

休教住，似此北来南去，严寒避却曾否。天涯空有传书梦，惊断玉砧宵雨。

应最苦。便倚遍，阑干九曲人何许。恁时听取。想弹鹊情怀，祝灯心事，都向翠眉聚。
郁孤台
刘才邵（宋代）

风伯驱云晓色开，使家清燕就高台。崆峒爽气连天起，章贡寒声绕槛来。

谭屑霏霏随玉麈，酒波滟滟溢金罍。还将崇政言诗手，一为江城赋早梅。
过丈烟台
王翼孙（清代）

石磴连云上，烟岚几丈疑。山深多好树，地僻有灵芝。

果熟猿先摘，花开蝶未知。老僧无个事，勤护海棠枝。
登塔步王侍御老师韵是塔老师鼎建
李之标（明代）

塔影观空象外求，宁阳亦自有丹邱。诸天宝界浑无相，半夜光芒最上头。

水国人烟浮岛出，山城霞气带江流。千年形胜镇南服，畏垒遗芳碣并留。
杏花天·镂冰翦玉工夫费
卢炳（宋代）

镂冰翦玉工夫费。做六出、飞花乱坠，舞风情态谁相似。算只有、江梅可比。极目处、璚瑶万里。海天阔、清寒似水。从教高卷珠帘起。看三白、年丰瑞气。
瞻堂十景为大参徐公作 其八 人境舟车
胡应麟（明代）

悠然人境中，舟车任来去。底事论避喧，本无喧可避。
由龙泉寺西上观源所自出遂穷其胜
吕履恒（清代）

飞雨吹绝壁，炎气为清和。泉源在木杪，空响何其多。

缘险扪弱葛，出幽履垂萝。峰岭非一致，缅邈复逶迤。

夐然至天表，云气如流波。阴阳屡昼夜，日月相荡摩。

下视所来径，猿鸟几经过。心疑此宫观，结构非斧柯。

不知初古人，何以栖岩阿。
春晴
王守仁（明代）

林下春晴风渐和，高崖残雪已无多。
游丝冉冉花枝静，青壁无无白鸟过。
忽向山中怀旧侣，几从洞口梦烟萝。
客衣尘土终须换，好与湖边长芰荷。
春怀六首怀方侯也 其六
孙绪（明代）

侃侃怡庵老，尚友考亭翁。雪霜凌气节，星宿罗心胸。

岭云识九凌，海日明孤忠。高位摧晋如，宦业无全功。

归来课孙子，托心付冥鸿。毁誉置不问，庭闱日融融。

没去几岁年，赫赫今宗工。贻孙有嘉谋，世业有良弓。

诸孙见循吏，想像忆高风。
赠裕之
麻九畴（金朝）

向来三度见君诗，常望西山有所思。谁料并州天绝处，相逢梁所雪消时。

贤人乐古声犹在，聱叟文高世岂知。只恐神嵩不留客，秦川如画渭如丝。
梦游沧海歌
杨维桢（元代）

东海之东去国十万里，其洲名沧洲。
地方五百里，上有琼涛玉浪出没九岫如罗浮。
风光长如二三月，琪花玉树不识人间秋。
人鸟戏天鹿，昆吾鸣天球。
橘子如斗，莲叶如舟，白凤如鸡，红鳞如牛。
青瞳绿发紫绮裘，日夕洲上相嬉游。
铁崖道人隘九州，凌风一舸来东沤。
始青天开月如雪，锦袍着以黄金楼。
楼中仙人睨物表，瑶笙引鹤缑刍头。
戏弄玉如意，击碎珊瑚。
相招元处士，浩歌海西流。
长梯上摘七十二朵之青菡萏，玉龙呼耕三万六千顷之昆仑丘。
黄河清浅眼中见，海屋老人为我添新筹。
寄萧虚中
孔平仲（宋代）

平川掺袂屡星霜，楚尾畿东各一乡。安得便风传讯问，只应明月共辉光。

茅斋夜出犹能记，古观秋吟最不忘。近日诗成无和者，思君才俊似青杨。
荆潭唱和诗序
韩愈（唐代）

从事有示愈以《荆谭酬唱诗》者，愈既受以卒业，因仰而言曰：“夫和平之音淡薄，而愁思之声要妙；欢愉之辞难工，而穷苦之言易好也。是故文章之作，恒发于羁旅草野；至若王公贵人，气满志得，非性能好之，则不暇以为。

今仆射裴公，开镇蛮荆，统郡惟九；常侍杨公，领湖之南，壤地二千里。德刑之政并勤，爵禄之报两崇。乃能存志乎《诗》、《书》，寓辞乎咏歌，往复循环，有唱斯和，搜奇抉怪，雕镂文字，与韦布里闾憔悴专一之士较其毫厘分寸，铿锵发金石，幽眇感鬼神，信所谓材全而能钜者也。两府之从事与部属之吏属而和之，苟在编者，咸可观也。宜乎施之乐章，纪诸册书。”从事曰：“子之言是也。”告于公，书以为《荆谭酬唱诗序》。
秋江八景 其八 菱叶荡
张宁（明代）

疏疏弱荇引春波，簇露牵风日渐多。消尽缘云秋水阔，夜船犹唱采菱歌。
遣怀
陆游（宋代）

穷每占周易，闲惟读楚骚。
病随灾渐退，嬾与拙相遭。
投枕灯初上，披衣日已高。
清愁亦可剪，无处买并刀。
午憩马家店
杨万里（宋代）

两日田间路，泥深恼杀侬。
却从平地上，再入乱山中。
水送随行日，窗留退後峰。
生衣兼草靸，年例试春风。
题鸣鸠拂羽图
胡俨（明代）

日暖风喧泪竹斑，鸣鸠拂羽树林间。
眼中正是春光好，唤雨呼晴莫等闲。
依韵谢运使陈虞部生日惠双鹤灵寿杖 其四
文彦博（宋代）

美干非缘削治成，挺然脩直体坚轻。仙郎曲借扶持力，使助登山蜡屐行。
戊申岁暮咏怀三首
白居易（唐代）

穷冬月末两三日，半百年过六七时。龙尾趁朝无气力，

牛头参道有心期。荣华外物终须悟，老病傍人岂得知。

犹被妻儿教渐退，莫求致仕且分司。

唯生一女才十二，只欠三年未六旬。婚嫁累轻何怕老，

饥寒心惯不忧贫。紫泥丹笔皆经手，赤绂金章尽到身。

更拟踟蹰觅何事，不归嵩洛作闲人。

七年囚闭作笼禽，但愿开笼便入林。幸得展张今日翅，

不能辜负昔时心。人间祸福愚难料，世上风波老不禁。

万一差池似前事，又应追悔不抽簪。
贺欧阳公除翰林学士
周权（元代）

除书飞下五云端，光焕蓬莱紫气间。照世声名山岳重，绝尘襟气雪霜寒。

玉堂昼永紬书好，紫砚春浓草诏閒。入觐清光天咫尺，又分莲烛下金銮。
偈公六十五首
释咸杰（宋代）

居於富贵中，不为富贵误。
赤手挨开解脱门，四方八面俱独步。
挨祖不知由，凭谁立本据。
咄咄咄，力{外囗内力}希，
闻见觉知齐合掌，铁牛生得凤凰儿。
紫踯躅
元稹（唐代）

紫踯躅，灭紫拢裙倚山腹。文君新寡乍归来，

羞怨春风不能哭。我从相识便相怜，但是花丛不回目。

去年春别湘水头，今年夏见青山曲。迢迢远在青山上，

山高水阔难容足。愿为朝日早相暾，愿作轻风暗相触。

乐踯躅，我向通州尔幽独。可怜今夜宿青山，

何年却向青山宿。山花渐暗月渐明，月照空山满山绿。

山空月午夜无人，何处知我颜如玉。
乐处
张载（魏晋）

乐处加功勉处行，事无甘苦必心亨。
絅衣容有文章在，低首时人莫怨争。
初泛潇湘
范成大（宋代）

六桨齐飞急下滩，碧琉璃上雪花翻。
越来溪色清如此，只欠矶头一钓竿。
海上图澄江仙刻
仇远（元代）

老仙指甲坚如铁，夜画枯杉出宫阙。
翠深红远十二楼，犹理霓宫舞回雪。
山椒覆亭小於笠，石脚插船轻仙叶。
桃花几度春酣酣，弱水何日通舟楫。
醉中作此狡狯事，收拾乾坤入毫发。
神刓鬼刻未百年，不与丹青共磨灭。
天风颉颃飞霞佩，水云妥帖凌波袜。
我将就此逍遥游，高步青霄拾明月。
次韵草堂主人雨中十首 其七
周紫芝（宋代）

乱来岁月总如流，头白江村不奈愁。老罢此身何处着，尚堪同倚雨中楼。
杂诗 其一
李正民（宋代）

海岸收残雨，西风放晚晴。霜林红未脱，寒草绿犹生。

老觉光阴速，闲观世累轻。端忧多暇日，憔悴庾兰成。
祠仙姑回马上作
强至（宋代）

至和岁甲午，德音绝常轨。
宽徭且宥罪，外复讲群祀。
君言一朝且，人神共悦喜。
今我官浦阳，距邑越十里。
闻有仙姑祠，独弗识何氏。
按图得本原，云是黄帝女。
当年追仙游，兹地倏轻举。
于今数千载，庙貌尚留此。
几欲私谒款，吏事日劳止。
遽会郡符降，奉行德音止。
以庙隶邑境，俾我即祠所。
诘朝叩庭下，牲体已夙庀。
岿然重林间，楹桷极华美。
姑一妇人焉，血食反无已。
丹朱虽男儿，而又作尧子。
生失四海位，没同若敖鬼。
大夫不自立，始信徒为尔。
偈颂五首
释文礼（宋代）

震忽雷，飞闪电。
夜叉头，菩萨面。
赠汲郡太守诗
陆云（魏晋）

我有好爵。
既成尔服。
入赞崇华。
遂登帷幄。
时文圣宰。
天祚方谷。
朔风徽止。
鸿渐云岳。
句
翁宏（五代）

何处残春夜，和花落古宫。
牛首次黄自先别驾壁上韵
周在建（清代）

何处登临胜，清秋天阙间。半林黄叶路，一带夕阳山。

帆过江仍静，云归衲更闲。此中宜对月，梯好不须攀。
饯彭城公赴随州龙门道斗作
梅尧臣（宋代）

零雨送车轮，初清远陌尘。
归藩汉东国，遮道洛阳人。
伊水照虹旆，楚山怀玉麟。
征轩不可恋，梗泪返城闉。
次韵致远自毘陵见寄
范成大（宋代）

黄鹄高飞碧落寒，向来山水梦惊残。
故情若问玄真子，依旧江头把钓竿。
云门山
秦系（唐代）

十年游罢古招提，路入云门峻似梯。秀气渐分秦望岭，寒身犹入若耶溪。

天开霁色澄千里，稻熟秋香互万畦。多少灵踪待穷览，却愁回驭日平西。
次韵陈仲全秋怀
许及之（宋代）

一夜炎歊破甑空，萧然秋思雨声中。江湖两鬓惊飞叶，岁月一身俱转蓬。

我自由来为性癖，子今无乃坐诗穷。男儿穷达终相似，却是难教凿枘同。
海上道人传以神守气诀
苏轼（宋代）

但向起时作，还于作处收。
蛟龙莫放睡，雷雨直须休。
要会无穷火，尝观未尽油。
夜深人散后，惟有一灯留。
九日
晁公溯（宋代）

霜林木叶未全红，疏雨萧萧不满空。
万里黄花欺病眼，十年乌帽怯秋风。
可怜望远身能健，愈觉追欢岁不同。
便欲题诗问乡国，不堪回首失飞鸿。
夜坐
郑刚中（宋代）

酒软刚肠愁脉脉，夜静微风摇老柏。
七星插卯云纵横，月影昏昏半墙白。
题安之弟诗词近稿
王中溎（清代）

争道骅骝迥绝尘，吾家小谢最清新。曾吟《白雪》鸡窗伴，看步青云虎观宾。

杨柳晓风三变调，芙蓉初日六朝人。板桥百里相思梦，夜雨池塘芳草春。
夹竹桃花
曹组（宋代）

晓栏红翠净交阴，风触芳葩笑不任。
既有柔情慕高节，即宜同抱岁寒心。
寄杨纬
苏洵（宋代）

家居对山木，谓是忘言伴。
去乡不能致，回顾颇自短。
谁知有杨子，磊落收百段。
拣赠最奇峰，慰我苦长叹。
连城尽如削，邃洞幽可款。
回合抱空虚，天地耸其半。
舟行因乐载，陆挈敢辞懒。
飘飘忽千里，有客来就看。
自言此地无，爱惜苦欲换。
抵头笑不答，解缆风帆满。
京洛有幽居，吾将隐而玩。
挽大无外
胡奎（元代）

上方钟鼓寂无声，又报茶毗一个僧。丈室不留居士榻，邻房空个药师镫。

身离火宅三千劫，手挽牛车第一乘。清梦定过湖上寺，梅花月色澹如冰。
寄和邢子屑孙肖之始春见寄 其三
王铚（宋代）

山林老去万缘休，只有情钟旧辈流。芳草无穷山四向，断肠人在最高楼。
送乐德敬甘肃儒学提举
袁桷（元代）

磅礴坤舆总帝图，手提文印化沮渠。旋宫更问《凉州》谱，尚右时通梵国书。

枸杞夜号端入驿，蒲萄秋落易盈车。飞沙斜日频回首，归雁相迎亦惘如。
玉涧桥
白玉蟾（宋代）

长虹饮玉涧，飞下苍松湾。
高僧一指呼，蜿蜒依青山。
涧底绿水寒，倒影卧波间。
行人此驻锡，直透赵州关。
寄大梁贾道诚兼简王左诸贤 其一
顾璘（明代）

不见贾生久，天南空断肠。雅文清庙瑟，儒术仲尼堂。

心事疏鸿雁，贤罗失凤凰。乾坤正澒洞，愁绝尔摧藏。
春归杂兴三首 其三
方一夔（宋代）

东皇歌阕祖青宫，借我𨦟旗并送穷。茧栗润含萌竹露，枪旗香过焙茶风。

花残来岁须重发，日却何时定再中。惆怅浮踪底处所，梦随飞絮故园东。
孙秀才下第暂还京口留别起居邀余和以赠行
范祖禹（宋代）

翔鸾戢翼下层空，南浦归帆逐晓风。
梦寐兰陔清露白，啸歌江晓火云红。
王畿结绶来无久，天汉乘槎去可通。
莫为淹回销壮节，力行须与古人同。
秋旱骤雨
姜特立（宋代）

滂沱一雨洗清秋，千里郊原旱气收。
急遣奚奴洗觥盏，醒心亭上看溪流。
辕门不寐
赵秉文（金朝）

萧萧传柝月三更，欹枕辕门听鼓声。战马不肥淮甸草，征人愁鼓历阳城。

兵戈荏苒音书绝，行李萧条虮虱生。早晚楼船下扬子，满天风雨洗蛮荆。
早行
陈渊（宋代）

梦中闻得子规啼，灯下惊呼马亦嘶。宿雾故迷山远近，肩舆才辨路高低。

鸡鸣犬吠遥相应，野草幽花自不齐。待得晨光开霁色，不知行道几人迷。
饮马长城窟行
张昱（元代）

饮马长城窟，饮多泉脉枯。嘶咆不肯行，思若畏前途。

驱之尚不忍，恻然驻征车。朔风当面吹，堕指裂肌肤。

岂念衣裳单，顾已犹亡夫。功名登天然，何时执金吾？

阴阳无停机，百年谅须臾。常恐随物化，奄忽委路隅。

此怀当告谁，策马自长吁。
珠泉
陈中龙（清代）

长啸下云根，振响云生舄。一泓何澄莹，洼然贮山脉。

岂有灵蛇蟠，亦非蛟人宅。脱手牟尼珠，累累浸寒碧。

空中幻泡影，俯仰思往迹。无乃谪仙人，欬唾留精液。

为我濯尘缨，流连日将夕。
春日近湖族叔枉过小酌螺塘江浒
胡直（明代）

卜游非不早，宿疴滞霪霖。景霁散新暄，和飙动神襟。

欣此竹林侣，相送出江浔。起瞩原上树，早已贮清阴。

百卉竞芳葳，群溜奏徽音。乍言岁序易，猋忽春已深。

欲揽青皇辔，其如白发侵。不为人外游，恐负枝上禽。

遵渚发轻舠，击汰和清唫。斗酒酌船艎，对坐四山岑。

昔仕各乡土，结托欢从今。缅思慰同隐，道真以相寻。
黄主客邀送高户部，时开筵夷馆
袁宗道（明代）

仙郎别署饮休辞，春冷何堪送所知。羸马冻蹄蹂雪径，饥乌寒距蹴风枝。

夷笺细字摹唐帖，胡髻尖毡缀汉丝。一曲龟兹君莫讶，也堪翻出渭城诗。
樵云五景诗 其三 翠微清晓
李质（唐代）

空翠蒙茸月影微，晨光淡荡照窗扉。遥瞻旸谷羲和驭，怅望西河织女机。

烟草星沉收熠耀，露荷风动泻珠玑。幽人久住看山色，不觉寒生白苧衣。
神松岭即岳神为珪禅师一夕自北岭移者
李廌（宋代）

初闻百梁村，拔自天池井。
今知万松冈，一夕趋北岭。
顾兹挟山威，何心罔知警。
西江月
晁端礼（宋代）

洛浦神仙流品，姑山冰雪肌肤。谁家池馆雨晴初。肠断风标白鹭。

国艳枉教无语，玉颜不待施朱。采菱人散夜蟾孤。冷落西溪风露。
寄眉守黎希声
吕陶（宋代）

千骑骎骎出锦城，乡人翘首望先生。二年为郡应须乐，数日游山已快晴。

泉石有谁陪道话，云霞无限惬诗情。红尘拂袂良朋少，时向西风愿寄声。
咏内人昼眠诗
萧纲（南北朝）

北窗聊就枕，南檐日未斜。
攀钩落绮障，插捩举琵琶。
梦笑开娇靥，眠鬟压落花。
簟文生玉腕，香汗浸红纱。
夫婿恒相伴，莫误是倡家。
莺出谷
钱可复（唐代）

玉律阳和变，时禽羽翮新。载飞初出谷，一啭已惊人。

拂柳宜烟暖，冲花觉露春。抟风翻翰疾，向日弄吭频。

求友心何切，迁乔幸有因。华林高玉树，栖托及芳晨。
题工部文侍郎周翰郭熙平远二首二
晁补之（宋代）

洞庭木落万波秋，说与南人亦自愁。
欲指吴松何处是，一行征雁海山头。
所居永乐县久旱，县宰祈祷得雨，因赋诗
李商隐（唐代）

甘膏滴滴是精诚，昼夜如丝一尺盈。

只怪闾阎喧鼓吹，邑人同报朿长生。
湖上
王同祖（宋代）

长安三月又三日，绣毂狨鞍富贵家。
笙鼓喧天兰棹隐，卖花声裹夕阳斜。
江亭
陆游（宋代）

旅食京华兴已阑，喜扶衰惫出重关。
江波蘸岸绿堪染，山色迎重秀可餐。
濠上观鱼非至乐，管中窥豹岂全斑？此行便问天台路，剩采灵芝换病颜。
牙将脱龃龉牴牾时或隐痛戏成
姜特立（宋代）

摇齿不可仗，反侧如小人。
王陵虽少戆，信越终难驯。
鲁卫固小弱，秦晋依强邻。
更托辅车势，庶以活吾身。
送周时立归文江
金幼孜（明代）

远游送将归，翩然辞国都。迢迢越山川，靡靡涉长途。

秋风动原野，残暑犹未除。玄蝉号树端，候雁翔且呼。

岂伊念朋好，况复怀友于。停杯且未别，握手谩踟蹰。

西江几千里，云水渺重湖。子行日以远，会面日以疏。

及家虽云乐，我怀将何如。旧乡未即返，南望增郁纡。

归哉倘相忆，为我致双鱼。
送赵承之官满还朝
苏过（宋代）

先君昔论交，士为天下服。同升顾周行，岁晚逢吏部。

俱怀丘明耻，共弃夫子恶。君方汗血驹，早就凌云赋。

千里不难到，乃愿伯乐顾。怀谒来中山，自许相如慕。

荆州一得见，意已轻万户。我时望膺门，通达愧文举。

顾兹豪杰人，骥尾失早附。蹉跎二十年，尘满并州路。

班荆话畴昔，堕泪发垂素。中郎真有子，尽以功名付。

文章盖馀事，刚茹柔不吐。聊从两油幕，谩借将军箸。

笑谈出羽檄，横槊纵奇句。吾闻明天子，赫赫张治具。

网罗到岩穴，况子籍其誉。镌功燕然山，行有千载遇。

岂宜山谷中，尚使骐骥骛。请缓三径归，执笔太史柱。
戏简许教授
刘摰（宋代）

虽有董盐甘寂寞，如闻颜粥更艰辛。莫将秉釜论多少，聊为君家拂甑尘。
山行
卫宗武（宋代）

乱擘晴绵清昼迟，阴阴古木绿云齐。
僧窗尽日无尘事，梦破一声春鸟啼。
渐寒补治篱壁防盗戏书
程俱（宋代）

元龙湖海士，豪气老不除。庞公解脱人，法界一蘧庐。

宝藏且不顾，家资何足储。一朝四壁空，聊与妻孥居。

今我贫病老，视身犹赘馀。室中亦何有，但有数箧书。

饥寒士之常，肯叹食无鱼。一官有微禄，二顷亦可锄。

腾腾苟任运，水到自成渠。
同安即事
李彭（宋代）

摇落霜林秋兴新，舍舟寻壑自冥尘。云光山色解迎客，松气竹冥俱着人。

汉上营诗多累句，孟生题壁欲伤神。频伽依旧丁宁语，应笑华颠映角巾。
曹仁宪谨荣寿 其四
陈为（清代）

轩然霞举欲投簪，爱子爱民一片心。九老丰标堪济美，优游杖履抚昭琴。
王鸥盟别去久之有诗继韵
杨冠卿（宋代）

急桨冲烟去，奚奴唤不应。
清吟继囊锦，妙句琢壶冰。
天远暮云碧，江寒秋练澄。
怀人心欲折，愁坐对青灯。
宋中遇陈二
高适（唐代）

常忝鲍叔义，所期王佐才。如何守苦节，独此无良媒。

离别十年外，飘飖千里来。安知罢官后，惟见柴门开。

穷巷隐东郭，高堂咏南陔。篱根长花草，井上生莓苔。

伊昔望霄汉，于今倦蒿莱。男儿命未达，且尽手中杯。
祢正平鼓
周凤翔（明代）

赤体三挝渔阳曲，满殿宾僚看不足。一腔怨气向谁鸣，昂头欲不山锋触。

至今閒步邺城隈，伐鼓犹同金石哀。山膏善骂何多事，到底斯人是杀才。
送友人游边
项斯（唐代）

方春到帝京，有恋有愁并。万里江海思，半年沙塞程。

绿阴斜向驿，残照远侵城。自可资新课，还期振盛名。
挽孙奇父
胡宏（宋代）

英雄割据裔，少年事豪俊。
名胜翻然交，仁义以身徇。
南州作吏师，西洛陪先进。
情高尚礼乐，代季见戎陈。
王师频溃遁，我愤婴疾疢。
草庐卧江汉，僚幕资才俊。
昭昭心自知，蹇蹇步不迅。
乘风忽远去，炎岭善持慎。
先君有愿怀，丈人践忠信。
相从寓衡山，时许闚墙仞。
胸中学海深，舌本词源浚。
老矣犹诗书，饥来只薇菣。
马革誓裹尸，气凛如秦蔺。
无力献庙堂，使得致忠荩。
据古论孔周，及今佐尧舜，
吁嗟民多瘼，惨戚天不憗。
茕茕輤车行，遥遥渚宫殡。
治命能不渝，有子孝而顺。
闻秀实归自临安有新作戏以小诗寄之四首
王洋（宋代）

才子风流是当家，曾传旧语到天涯。
文章烂漫铺江锦，合向天边弄彩霞。
七夕后二日送王君还渠阳
屈大均（明代）

双江合流何汤汤，左江右湖城中央。浮桥冲断望风雨，迟君一日开帆樯。

炎云欲散苦未散，秋过七夕方微凉。平头交扇尚挥汗，解襟且复依林塘。

君今拜亲留不可，八千馀里归称觞。阿兄晨羞弟夕膳，笑加匕箸因芬芳。

紫芝老父两眉秀，白鹿仙人双耳长。明岁能来觐叔父，宝坻美酒多携将。

惠阳郡楼一再酌，更看灵鹊填河梁。
声声慢（催雪）
王沂孙（宋代）

风声从臾，云意商量，连朝滕六迟疑。茸帽貂裘，兔园准拟吟诗。红炉旋添兽炭，办金船、羔酒镕脂。问翦水，恁工夫犹未，还待何时。

休被梅花争白，好夸奇斗巧，早遍琼枝。彩索金铃，佳人等塑狮儿。怕寒绣帏慵起，梦梨云、说与春知。莫误了，约生猷、船过剡溪。
更漏子
孙光宪（五代）

听寒更，闻远雁，半夜萧娘深院。扃绣户，下珠帘，

满庭喷玉蟾¤

人语静，香闺冷，红幕半垂清影。云雨态，蕙兰心，

此情江海深。

今夜期，来日别，相对只堪愁绝。偎粉面，撚瑶簪，

无言泪满襟¤

银箭落，霜华薄，墙外晓鸡咿喔。听付属，恶情悰，

断肠西复东。

烛荧煌，香旖旎，闲放一堆鸳被。慵就寝，独无憀，

相思魂欲销¤

不会得，这心力，判了依前还忆。空自怨，奈伊何，

别来情更多。

掌中珠，心上气，爱惜岂将容易。花下月，枕前人，

此生谁更亲¤

交颈语，合欢身，便同比目金鳞。连绣枕，卧红茵，

霜天似暖春。

对秋深，离恨苦，数夜满庭风雨。凝想坐，敛愁眉，

孤心似有违¤

红窗静，画帘垂，魂消地角天涯。和泪听，断肠窥，

漏移灯暗时。

求君心，风韵别，浑似一团烟月。歌皓齿，舞红筹，

花时醉上楼¤

能婉媚，解娇羞，王孙忍不攀留。惟我恨，未绸缪，

相思魂梦愁。
怨浩然
耶律楚材（元代）

韩浩然尝以诗许升元宝器、玉涧鸣泉二琴，予已有谢诗。今得书，以玉涧遗周汉臣，藏升元而托以他辞，因用浩然新韵以怨之。（汉臣小字六和，余尝戏呼为六居士。）

先难后易真交契，醉许醒违盖世情。
玉涧白输六居士，升元乌有一先生。
昔蒙佳句诚欢忭，今得芳缄且叹惊。
一入侯门深似海，骚人空梦帐中声。
海岸沙行榕树
杨万里（宋代）

海滨半程沙上路，海风吹起成烟雾。
行人合眼不敢觑，一行一步愁一步。
步步沙痕没芒履，不是不行行不去。
若为行到无沙处，宁逢石头啮足拇。
宁蹈黄泥贱袍裤，海滨涉路莫再度。
和陈鲁山社日西湖二首
赵孟坚（宋代）

海棠料客醉，故作晕微红。
借路山无雨，惜花天不风。
扬镳联胜士，琢句策奇功。
读罢身何许，晴光荡漾中。
听李深之说绿护屏圣池歌
陈献章（明代）

天风吹断云冥冥，阴崖露滴池水清。牧童投竿蛟龙怒，空山白水雷霆惊。

好事何人解寻觅，李生为我言历历。安得健步上峥嵘，万里直见沧波横。

更凭猛手碎嵯峨，一径密绕青松多。池旁是我安乐窝，近者青松远沧波，红尘溷溷如吾何。
如梦令（五之四）
秦观（宋代）

楼外残阳红满。春入柳条将半。桃李不禁风，回首落英无限。肠断。肠断。人共楚天俱远。
题三石屏
舒邦佐（宋代）

烟雾冥濛雨意垂，远山隐隐抹修眉。
急摧行李投前店，似我当年在道时。
桥上口占二首 其二
吕本中（宋代）

风雨属连春事休，十日九日转城头。虽无俗物败人意，可使澄江消客愁。
望蓬莱
刘处玄（宋代）

近中寿，意望百年期。万事转头都一梦，两般罪福紧相随。

念道圣贤知。

性命达，今古世间稀。了了不生真不灭，自然结就坎和离。

休觅上天梯。
赠辅斋先生掌教无锡
彭谊（明代）

青春领教共称宜，况以才华越等夷。两袖天香辞陛日，一帆秋色发舟时。

潞河风落蘋初放，官道霜晴柳半疏。悬想毗陵多俊彦，一经从此得名师。
早春陪崔中丞同泛浣花谿宴
岑参（唐代）

旌节临谿口，寒郊陡觉暄。红亭移酒席，画舸逗江村。

云带歌声飏，风飘舞袖翻。花间催秉烛，川上欲黄昏。
王处士挽诗
魏了翁（宋代）

槿篱山下屋，桐帽水边村。遗子方寸地，传家廿四言。

芳荪生夕秀，衰柳带秋昏。千古堂堂恨，青云落泪痕。
用夹谷子括吴山晚眺韵十首
方回（元代）

一锥无地百弓宽，万事须分两眼观。
仙子楼居凌到景，野人卉服耐奇寒。
金钗玉斝春帷满，黄卷青灯晓漏残。
兴废荣枯手翻覆，几家能遣子孙安。
云谷二十六咏 其十一 药圃
朱熹（宋代）

长镵斸灵根，莳此泉下圃。珍剂未须论，丹荑已堪煮。
泸定桥
马维翰（清代）

落日岚气阴，斜照峰头赤。泸河卷雪来，激荡河连石。

底定定何时，盘马对绝壁。铁索系两岸，缚桥渡行客。

人影漾惊波，行空无辙迹。前滩势未平，后浪声转迫。

孽龙蟠深渊，长蛇赴大泽。惊魂定无时，王事敢求适。
依韵和陈秘校见寄
梅尧臣（宋代）

郁郁东堂桂，常期接袂攀。
羽翰殊不及，蓬荜却空还。
江水几经岁，监中无壮颜。
音尘能见问，谁道隔云山。
雾中山晓霁登顶其上有飞霞峰明月池
胡直（明代）

晓陟山巅霁色萦，碧云踏破紫云生。应怜石髓劳仙饷，共看昙花隐鹿行。

峰出飞霞真作护，水流明月足为盟。滕兰一去无消息，倦客从谁问化城。
文丞相
李以龙（明代）

风雨终朝恶，山河万里空。有歌遗激烈，无地失英雄。

不作归来赋，空怀方外踪。燕台千载泪，日落海门东。
送徐符卿使郑府营葬
区大相（明代）

符卿衔命拥华轩，藩礼逾知没后恩。走送玉鱼称上客，逢迎珠履感平原。

河山宿草藏封册，雨露新松出寝园。公子承家仍好士，看君虚左过夷门。
江上
杨时（宋代）

寒云幕羃结秋阴，月淡霜娥冷不禁。更祝江波休荡漾，莫令清影碎浮金。
丙子元日示云孙时其弟应芝将晬阳寅辰录四 其四
顾清（明代）

春光又到小楼东，几日春花烂漫红。细想别离缘底事，鲈鱼刚要待秋风。
进贺冬至
张商英（宋代）

烛满天街晓漏长，杜门牢落叹台纲。金吾六卒闲私第，玉笋千官守未央。

五贵吁谟恩盗贼，一朝新事劾风霜。尧天咫尺横云雾，遥庆南山万寿觞。
胡邦衡相过赏金凤许诗未送邦衡复作木犀会二
周必大（宋代）

身闲端合醉秋光，两地名花况并芳。
金作凤形如许巧，木成犀理若为香。
髻头自笑辜钗色，沙面谁知识带黄。
莫问诗坛偃旗鼓，天生的对欠平章。
菩萨蛮
李处全（宋代）

云，三秋桂子，山名载于图经，余顷为郡掾，尝见之

晦庵老子修顷久。问禅金粟曾回首。截竹是禅机。吹破粟玉枝。

西湖秋好处。承得昭阳露。香透月轮低。来薰打坐时。
咏史上·孔融
陈普（宋代）

一身撑拄汉乾坤，无那危时喜放言。
不受祢衡轻薄误，未容曹操驾金根。
夜坐闻雨 其一
韩淲（宋代）

夜静时闻雨，山深远听更。疏林声转永，孤戍景何清。

方册舒还卷，残缸暗复明。脱巾搔首坐，曳履欠身行。
尘埃
郑獬（宋代）

袖里金锤白氎袍，尘埃自古出英豪。胸中愤气蟠不得，一夜虹蜺万丈高。
山中岩戏云端子
程公许（宋代）

追路归山后，开关唤客眠。
那知言在耳，已作醉逃禅。
急雪浓筛瓦，中宵冷透氈。
清愁分不尽，惜别意凄然。
颂古六十二首 其三十二
释清远（宋代）

悟人千个道无忧，肯信遭他第二头。寂寞山花寒食后，夕阳西去水东流。
驿馆夜坐
麟魁（清代）

驿馆挑镫秋夜深，思量旅况昔犹今。有书莫漫途中寄，得句何堪马上吟。

半载消磨关塞日，一鞭掷碎使臣心。无情最是西来路，老我风尘白发侵。
元应善利真人祠
唐仲友（宋代）

周道昔波荡，王子生不辰。
忠言谏壅川，亲意不我亲。
天壤不可支，厌此濁世尘。
乐师尔何知，吾将去上宾。
问月楼
吴森（清代）

江湖牢落长为客，诗酒清狂复此楼。万古同看山月小，一峰中断楚天秋。

文人未必都无赖，雪涕何时得暂收。沅芷澧兰为谁荐，烽烟正在海西头。
和振西赠王将军紫厓三首 其二
吴暻（清代）

玉殿风流讲席重，故山归去拂尘容。门生为致荒厨菜，禅客同寻旧院松。

梦后庄周从笑鴳，书成扬子解嘲龙。欧阳筋力犹强健，不羡扶携手一筇。
奉和圣俞春雪
刘敞（宋代）

一日朔风三日雪，冬来严凝春复结。不知长此终安穷，芳物差池且三月。

雷公怒号何淬嗟，欲起草木呼龙蛇。可怜惨栗夺气意，正复惟悴哀泥沙。

紫宸放朝车马息，邻里谢交门径寂。解龟换酒聊自乐，浮云蔽日殊未极。
谢送酒
郑会（宋代）

刺豹朝淋血，烹龙莫泣脂。
分君新瓮盎，及我旧鸱夷。
竹叶供浮蚁，春风入朵颐。
扶衰拜嘉惠，时复一中之。
奉诸同人饯潘氏兄弟赋凤凰鸣矣于彼高冈为韵得凰字
洪朋（宋代）

维南斗日月，川岳上景光。何人赤壁下，种此双截肪。

故知汝南士，蚤经许子将。识君陟釐间，想见颀而长。

僧夏滕叔国，故床对清扬。膜外齐鹏鴳，胸次明冰霜。

佛界狮子尾，妙处亦难忘。西江渺波澜，索去有底忙。

挽衣不得留，晨风动馀皇。顷投胶在漆，今为参与商。

能事镜中像，此道何足臧。古来归根地，相期未渠央。
真娘墓　墓在虎丘寺。
白居易（唐代）

真娘墓，虎丘道。
不识真娘镜中面，唯见真娘墓头草。
霜摧桃李面折莲，真娘死时犹少年。
脂肤荑手不牢固，世间尤物难留连。
难留连，易销歇，塞北花，江南雪。
山居
吴懋清（清代）

家在藤崖石岫中，四围春色一山松。买舟欲访疑无路，知在云深第几重。
送王郎中 其六十
钱珝（唐代）

景夕残霞落，秋寒细雨晴。短缨何用濯，舟在月中行。
酬微之夸镜湖
白居易（唐代）

我嗟身老岁方徂，君更官高兴转孤。军门郡阁曾闲否，

禹穴耶溪得到无。酒盏省陪波卷白，骰盘思共彩呼卢。

一泓镜水谁能羡，自有胸中万顷湖。
漫呈无咎一绝
张耒（宋代）

题扇灯前亦偶然，那知别后远如天。
去年醉舞看花处，独听琵琶却惘然。
南柯子 九日城南看菊
顾太清（清代）

问菊城南路，秋光又一年。草桥风景尚依然。正是黄花时节、碧云天。

荒草迷幽径，残芦被野田。丝丝衰柳挂寒烟，遥指半规斜日、隐山巅。
湖外泛雪
薛嵎（宋代）

雨雪连朝意未休，支筇难步最高楼。
梅花不识春风面，野水相平古渡头。
船上看山无屋碍，尘中阅世似沤浮。
一生穷苦缘诗僻，莫把诗穷认作愁。
嘉定丁丑十二月谋葬贵孙老病不能与事但此心
王炎（宋代）

念汝方青鬓，嗟予久白须。
在亡终不免，寿夭太相殊。
有恨心如割，无言泪陨珠。
何堪植马鬣，玉树閟黄垆。
句 其二
杨杰（宋代）

千古伏龙山。
艾光禄所藏画龙
李东阳（明代）

墨池雨涨春水浑，翻绡泼练纷吐喷。波涛澒洞烟雾昏，中有灵气吐复哼。

化为鳞甲如山嶟，葛陂之子延平孙。焦台雷泽皆弟昆，昂头奋角倨且蹲。

一嚇颠走百孟贲，怒眦倒射搏桑暾。身闯震宫排艮阍，蹴踏月窟蟠天根。

东游旸谷西掠昆，凭丘躐阆山为髡。霆车电帜喧作屯，朱芒闪地烈焰燉。

前驱鳅鲩后鲸鲲，肯与鲦鲔同罂盆。顷刻变化茫无痕，四海尽被沾濡恩。

是谁画者称专门，腕未操笔气已吞。登堂蓦见骇欲奔，以手熟试稍可扪。

叶公老死空游魂，神物化去精灵存。龙飞在上九五尊，公今为云正絪缊。

愿随沛泽弥乾坤，彼丹与青安足论。
送方书记兼简府主
叶适（宋代）

我昔防江之下流，独许蔡子专军谋。
未能奏效累丝发，已复负谤丛山丘。
小范兵精思虑远，片言坐折群疑满。
幕僚无过只论功，登秩荐贤来衮衮。
上流蜀接更吴通，桑麻满里炊烟同。
鹦鹉洲前长笛晚，黄哀蕲怨何时终。
惜分飞（送别）
吴淑姬（宋代）

岸柳依依拖金缕。是我朝来别处。惟有多情絮。故来衣上留人住。两眼啼红空弹与。未见桃花又去。一片征帆举。断肠遥指苕溪路。
饯唐永昌
徐坚（唐代）

郎官出宰赴伊瀍，征传駸駸灞水前。

此时怅望新丰道，握手相看共黯然。
三辅为张氏何氏语
佚名（魏晋）

何氏算，张氏钩。何氏肥，张氏瘦。
送梁思伯游燕兼赴故人吴给事匡庐之约
黎民表（明代）

梁生倜傥非凡俦，家世况乃平津侯。前年束书走燕赵，布衣屡作金门游。

长安贵客竞迎致，生也拂袂仍丹丘。归来二顷无负郭，茅屋秋风自萧索。

壶觞谁过仲长园，校雠空哂扬云阁。翻然更作江湖游，知有心期在庐岳。

出门大笑谁绝群，浮云万里忽相踰。鸿鹄从来羞燕雀，骅骝宁复顾辕驹。

江城贳酒与君别，美人当筵歌一阕。南陌衣冠聚似云，东园桃李飞成雪。

丈夫此去岂长贫，嵂兀黄金可致身。万国星躔环紫禁，五陵意气骄青春。

徐乐公车相待久，赋献河东未白首。罗浮应有倦游人，书来更道相思否。
杂体诗三十首 其二十六 王徵君微养疾
江淹（南北朝）

窈蔼潇湘空，翠涧澹无滋。寂历百草晦，欻吸鹍鸡悲。

清阴往来远，月华散前墀。炼药瞩虚幌，汎瑟卧遥帷。

水碧验未黩，金膏灵讵缁。北渚有帝子，荡漾不可期。

怅然山中暮，怀疴属此诗。
赋得摇落深知宋玉悲 其八
屈大均（明代）

自来南楚好才华，祖述风骚始宋家。渔父歌声同缥缈，接舆辞采共纷葩。

湘江水冷长含雪，巫峡山多易变霞。一自悲秋成九辩，至今哀怨满星沙。
次友人舟泊申浦元韵
徐炳（清代）

征衣尘土未全消，又理行装上画桡。别浦千年劳远梦，荒碑十字认前朝。

寒随野店沽新酒，风断征帆卧晚潮。我欲从之探盛藻，枯肠曾否继刘标。
修居室赋诗自警
陆游（宋代）

荒园二三亩，败屋八九间，初至如逆旅，忽逾四十年。
屋日已朽蠹，我老不自还。
茅可刈之野，木可伐之山，尚复不能具，日夜忧其颠；况我虚幻身，念念随化迁，齿堕发亦缟，镜中失朱颜，其危甚于屋，何恃能牢坚？丰汝梨与枣，养汝汞与铅，防疾如待敌，爱气如守关，谋于履霜初，惧在横流前，书绅铭席端，虽老尚可全。
茅慎言暑中过访
纪映钟（明代）

三旬不出口如钳，君到空斋话不厌。
才及老庄忘楚越，忽闻世不奋髭髯。
欢来岂曰非朋友，贫也无须讳米盐。
赤脚层冰何处所？白云恒岳在荒檐。
雨后文仪欲过小楼閒话诗以速之
顾清（明代）

买得仙人缩地符，三江七泽尽吾区。诸公为有登楼兴，来看扬州白马湖。
尉氏五题 其二 三亭岗
黄裳（宋代）

相得语未究，相知心已陈。喜生岗上夜，痛定箦中身。

兴废自王郑，恩酬生魏秦。满怀机变学，岂谓有燕人。
偈颂一百零九首 其六十二
释可湘（宋代）

大化枢机，中流砥柱。归吾掌握，当见设施。
点绛唇·眉黛低颦
冯时行（宋代）

眉黛低颦，一声春满留苏帐。却从檀响。渐到从花上。归卧孤舟，从影舟前扬。劳心想。岸横千嶂。霜月铺寒浪。
与谢舍人论文
吴观礼（清代）

震川望溪评迁《史》，谁欤述者后有王。蜀輶归来书满箧，此本斑駮留丹黄。

炎云忽堕雨点白，门外车声动霹雳。挟书剥啄寻幽人，共手一编恣探索。

波澜壮阔疑忘归，秋鹰欲下盘空飞。龙门奇谲不可状，薪火孰与扬余煇。

东坡气似峻坂騧，昌黎古干无杂花。韩苏闳肆各有得，格判唐宋徒吁嗟。

亦从精微造真放，江河浊浪纷淘沙。才力由来夸横绝，切理应须透冰雪。

刘繁方简姚吐含，醉翁法嗣森成列。画师画马论神骏，骨肉相包始清稳。

梅氏犹称具体微，余人率借空虚遁。中声要入黄钟宫，二京文艺罗西东。

宅心醰粹性灵足，博厚期与《诗》《书》同。千秋义法求统宗，秘旨乃在葫芦中。

行无地难且践迹，涉猎子长师扶风。
为章道祖颇及葛藤·锦薰阖
葛立方（宋代）

窈窕轩窗小阖深，种花卜得半晴阴。
眼根忽随锦绣谷，鼻观如游檐卜林。
莫问花枝有开落，须知法性勿来今。
色香尘裹回光照，只这凡心是佛心。
赋得待诏金马门诗
何胥（南北朝）

汉家一统轨，济济万国朝。飞缨拂晓雾，轻辇逐晨飙。

槐衢映绿绂，日彩丽金貂。此时参待诏，谁复想渔樵。
秋晚散步门外
陆游（宋代）

栗里归栽菊，青门隐卖瓜。
羸躯病天色，衰鬓怯年华。
野旷乌声乐，溪清雁影斜。
门退，也拟筑堤沙。
送林季聪进士使三湘图
郑亮（宋代）

君家粤西曲，我家于山颠。辞家远行迈，脩程馀八千。

岂无一匏羹，可以乐永年。出身重天显，经纶贵才贤。

锦裘赤霞绶，玉绮紫云鞯。丈夫志不偶，徒为渠所怜。

结发入庠序，高歌宵雅篇。时哉适我志，行行宜勉旃。
湖浦
范必英（清代）

晚步已穷云水地，何人小筑傍湖阴。穿村正喜迎枫叶，问菊翻成到竹林。

隔浦山低嫌浪阔，远帆风定觉秋深。缘知落日堪乘兴，少伯扁舟未可寻。
翠微峰
佚名（宋代）

洞里乾坤世莫知，时闻啸鹤带云归。
几回洞口乘风立，欲挟飞仙入翠微。
毗陵天庆观龙
张蕴（宋代）

殿阴壁老怀仁笔，头角峥嵘春起蛰。
有时麾斥惠山云，行雨归来半身湿。
和校官韵
韩淲（宋代）

登山临水本何为，又近橙黄橘绿时。固是秋来多兴尔，岂非月上一中之。

卧碑野处台前字，断壁山民阁上诗。今古风流要人物，可容吟啸不伸眉。
满江红（建安戏用林碧山韵）
刘将孙（宋代）

正好花时，忽办得、匆匆来去。道一往无情，却又别颦愁妩。四海云鬟高样髻，长思红袖□分路。怪近来、不怨客毡寒，婵娟误。

黄花约，终难据。曾未肯，清园住。只昼思夜梦，浅斟低诉。莲子擘开谁在薏，徐娘一笑来何暮。又争知、寂寞白头吟，寒机素。碧山建人，仕建安，词中云鬟红袖，皆建近景，莲薏徐何，皆建故有名妓，戏存其姓名，知者可一笑也。
喜雨上别大参
俞桂（宋代）

爰立为霖仰望深，今朝一雨慰苍生。
经纶久柬君心在，变理还苍天道亭。
爱国虑勤宽玉带，筹边谋远捍金城。
我公动业难模写，但见皇家庆太平。
和黄充出游三首
陈师道（宋代）

右坊左里远相求，东度南登称意游。
已著连峰妨目极，不应疾雨使心休。
步出夏门行·土不同
曹操（两汉）

乡土不同，河朔隆寒。(寒 一作：冬)
流澌浮漂，舟船行难。
锥不入地，蘴藾深奥。
水竭不流，冰坚可蹈。
士隐者贫，勇侠轻非。
心常叹怨，戚戚多悲。
幸甚至哉！歌以咏志。
吴中普门长老乞语
杨循吉（明代）

普门在何处，莫向海门寻。
只此吴城中，便有紫竹林。
古以水与月，而赞白衣士。
举头即见月，掘地即得水。
朴哉明长老，今往住普门。
济度说已尽，我复将何言。
虽然无可言，愿且举水月。
月在水中明，此理分明说。
瑞香花
范成大（宋代）

万粒丛芳破雪残，曲房深院闭春寒。
紫紫青青云锦被，百叠薰笼晚不翻。
酒恶休拈花蕊嗅，花气醉人醲胜酒。
大将香供恼幽禅，恰在兰枯梅落後。
约公择饮是日大风
苏轼（宋代）

先生生长匡庐山，山中读书三十年。
旧闻饮水师颜渊，不知治剧乃所便。
偷儿夜探赤白丸，奋髯忽逢朱子元。
半年群盗诛七百，谁信家书藏九千。
春风无事秋月闲，红妆执乐豪且妍。
紫衫玉带两部全，琵琶一抹四十弦，客来留饮不计钱。
齐人爱公如子产，儿啼卧路呼不还，我惭山郡空留连。
牙兵部吏笑我寒，邀公饮酒公无难。
约束官奴买花钿，薰衣理鬓夜不眠。
晓来颠风尘暗天，我思其由岂坐悭。
作诗愧谢公笑欢，归来瑟缩愈不安。
要当啖公八百里，豪气一洗儒生酸。
和鲍娘题兑溪驿
蒋之奇（宋代）

尽日行荒径，全家出瘴岚。鲍娘诗句好，今夜宿江南。
赠相者赵椿年
曾丰（宋代）

胸次无诸尘垢障，眼中有尔光明藏。
云何不策反照动，小而用明风鉴上。
伎俩君参不二门，形骸我入无色相。
相逢尊酒更杯茶，其它口耳从俱丧。
偈颂一百二十三首
释普度（宋代）

祖师门下，讨甚巴鼻。
东行西行，无是不是。
忽然篱下菊花黄，此时决定是重阳。
秋日独行便上偶至清修寺
张翥（元代）

溪南野寺幽，巾舄偶相求。古道多黄叶，残僧半白头。

远村高鸟暮，灌木乱蝉秋。此地茅堪剪，吾将卜隐丘。
送征雁
钱起（唐代）

秋空万里净，嘹唳独南征。
风急翻霜冷，云开见月惊。
塞长怯去翼，影灭有馀声。
怅望遥天外，乡愁满目生。
太行山行
石珝（明代）

太行之山何崔嵬，岩幽谷隐藏风雷。
汉军已料骑士屈，魏武重风车轮摧。
其开如陉下如井，云作炊烟瀑垂绠。
羊牛只道来层霄，鸡犬方知接人境。
山僧何年住山顶，亦有山田二三顷。
非关避世应避名，我欲从之玩流景。
过东湖
程迈（宋代）

枢密中朝杰，常怀物外心。碧山高杖履，黄发乐泉林。

菊酿上尊酒，风传太古琴。乌衣佳子弟，玉树正森森。
新茶
葛胜仲（宋代）

壑源苞贡及春分，玉食分甘赐旧勋。水厄阳侯宜避席，天随陆子合同群。

珍同内府新苍璧，味压元丰小矞云。便请加笾先果腹，鹅无留掌鳖添裙。
熙宁祀皇地祗十二首
佚名（隋代）

猗嗟富媪，博厚含弘。
发容敷秀，动植兹丰。
爰酌兹酒，肸乡交通。
众祥萃止，垂祜无穷。
梅花集句 其一四五
李龏（金朝）

绝无声色动凡情，香比江梅分外清。欲问此根何处得，游蜂多思近经营。
庵中晨起书触目
陆游（宋代）

赋形不使面团团，耸膊心知到骨寒。
晏子元非枕鼓士，杜生那有切云冠。
时扶迁客桄榔杖，日厌诗人苜蓿盘。
赖是平生憎阿堵，今年初解侍祠官。
用郑浮梁韵简圜师二首
裘万顷（宋代）

古寺规模壮，空山岁月深。
春排千树绿，云堕一溪阴。
地僻人稀到，官闲我得寻。
归来诧清赏，未觉负初心。
句
高似孙（宋代）

有晋风姿如此蟹，个个能空无能解。
贺新郎·吴江
蒋捷（宋代）

浪涌孤亭起，是当年、蓬莱顶上，海风飘坠。帝遣江神长守护，八柱蛟龙缠尾。斗吐出、寒烟寒雨。昨夜鲸翻坤轴动，卷雕翚、掷向虚空里。但留得，绛虹住。
五湖有客扁舟舣，怕群仙、重游到此，翠旌难驻。手拍阑干呼白鹭，为我殷勤寄语；奈鹭也、惊飞沙渚。星月一天云万壑，览茫茫、宇宙之何处？鼓双楫，浩歌去。
杂兴六首
陆游（宋代）

一身逋负愁赊酒，满眼关山悔上楼。
子细推来惟合睡，五更风雨已如秋。
偈颂八十五首
释妙伦（宋代）

团团离海峤，渐渐出云衢。
此夜一轮满，清光何处无。
风流子·春光才一半
赵必?（宋代）

春光才一半，春未老、谁肯放春归。问买春价数，酒边商略，寻春巷陌，鞭影参差。春无尽，春莺调巧舌，春燕垒香泥。好趁春光，爱花惜柳，莫教春去，柳怨花悲。春心犹未足，春帏暖，炉薰香透春衣。说与重欢後约，春以为期。记春雁回时，锦笺须寄，春山锁处，珠泪长垂。多少愁风恨雨，惟有春知。
宿玉泉寺
周朴（唐代）

野寺度残夏，空房欲暮时。夜听猿不睡，秋思客先知。

竹迥烟生薄，山高月上迟。又登尘路去，难与老僧期。
过小孤山大孤山
陆游（宋代）

八月一日，过烽火矶。南朝自武昌至京口，列置烽燧，此山当是其一也。自舟中望山，突兀而已。及抛江过其下，嵌岩窦穴，怪奇万状，色泽莹润，亦与它石迥异。又有一石，不附山，杰然特起，高百余尺，丹藤翠蔓，罗络其上，如宝装屏风。是日风静，舟行颇迟，又秋深潦缩，故得尽见。杜老所谓“幸有舟楫迟，得尽所历妙”也。

过澎浪矶、小孤山，二山东西相望。 小孤属舒州宿松县，有戍兵。凡江中独山，如金山、焦山、落星之类，皆名天下，然峭拔秀丽皆不可与小孤比。自数十里外望之，碧峰巉然孤起，上干云霄，已非它山可拟，愈近愈秀，冬夏晴雨，姿态万变，信造化之尤物也。但祠宇极于荒残，若稍饰以楼观亭榭，与江山相发挥，自当高出金山之上矣。庙在山之西麓，额曰“惠济”，神曰“安济夫人”。绍兴初，张魏公自湖湘还，尝加营葺，有碑载其事。又有别祠在澎浪矶，属江州彭泽县，三面临江，倒影水中，亦占一山之胜。舟过矶，虽无风，亦浪涌，盖以此得名也。昔人诗有“舟中估客莫漫狂，小姑前年嫁彭郎”之句，传者因谓小孤庙有彭郎像，澎浪庙有小姑像，实不然也。晚泊沙夹，距小孤一里。微雨，复以小艇游庙中，南望彭泽、都昌诸山，烟雨空濛，鸥鹭灭没，极登临之胜，徙倚久之而归。方立庙门，有俊鹘抟水禽，掠江东南去，甚可壮也。庙祝云，山有栖鹘甚多。

二日早，行未二十里，忽风云腾涌，急系缆。俄复开霁，遂行。泛彭蠡口，四望无际，乃知太白“开帆入天镜”之句为妙。始见庐山及大孤。大孤状类西梁，虽不可拟小姑之秀丽，然小孤之旁，颇有沙洲葭苇，大孤则四际渺弥皆大江，望之如浮水面，亦一奇也。江自湖口分一支为南江，盖江西路也。江水浑浊，每汲用，皆以杏仁澄之，过夕乃可饮。南江则极清澈，合处如引绳，不相乱。晚抵江州，州治德化县，即唐之浔阳县，柴桑、栗里，皆其地也；南唐为奉化军节度，今为定江军。岸土赤而壁立，东坡先生所谓“舟人指点岸如赪”者也。泊湓浦，水亦甚清，不与江水乱。自七月二十六日至是，首尾才六日，其间一日阻风不行，实以四日半溯流行七百里云。
夏享太庙摄事斋宫闻◇寄原甫
欧阳修（宋代）

四月田家麦穗稠，桑枝生椹鸟啁啾。
凤城绿树知多少，何处飞来黄栗留。
水龙吟 代洋尾李氏寿柯竹圃
洪希文（元代）

降庭佳气葱葱，辉联南极光如昼。门弧纪瑞，华筵开宴，兜离仙奏。

梨枣功深，汞铅诀秘，内丹初就。咽壶中日月，放怀诗酒，这安乐、窝中叟。

梦语喧传万口。况鸡林、有人亲售。当家句律，早传骥子，孙枝又秀。

自愧长文，远离车膝，几时回首。料得今朝欢笑，大家拜舞，外翁千寿。
句
王嗣宗（宋代）

恶人须用大枷枷。
西园
黄杞（宋代）

何处西园好，楼雄说媚川。
村环春色水，树带夕阳天。
客促云间棹，渔吹浦外烟。
且来穷燕赏，着句剩流传。
击鼓催花
蔡见先（清代）

鼕鼕声响报花知，上苑春和次第吹。第一承恩随鼓转，沉香亭北海棠枝。

鼕鼕声鼓六宫知，绿瘦红肥尽弄姿。独有江梅催不理，楼东更鼓一灯支。

羯鼓声中芳信驰，春风先上海棠枝。红尘一骑飞丹荔，又是君王鼓掌时。

唐宫花信日嫌迟，击鼓恩同雨露施。转笑海棠开到未，沉香春梦正迷离。
杨周二子墓下作寄怀王山人
严可均（清代）

侵晨携斗酒，流眺城南隅。碧波带长麓，寒光清有余。

群鸦一以噪，累累多丘墟。念彼地下人，生前良我徒。

杨子雕龙手，周生野鹤如。飘飘两词客，长伴孙太初。

流行随大化，一去无贤愚。寥寥四五子，后死尔与余。

感此一相酹，沈吟立斯须。
塔灯六言四绝
岳珂（宋代）

金轮示现清夜，火树高腾碧虚。
说法未回坡应，册勋先到钟鱼。
拟古
曹勋（宋代）

君有西州役，金炉断夕香。
虚窗伴幽独，惟有朋月光。
帐深清露寒，绣冷双鸳鸯。
明发持似君，知妾心凄凉。
横吹曲辞。入塞曲
耿湋（唐代）

将军带十围，重锦制戎衣。猿臂销弓力，虬须长剑威。

首登平乐宴，新破大宛归。楼上姝姬笑，门前问客稀。

暮烽玄菟急，秋草紫骝肥。未奉君王诏，高槐昼掩扉。
鲁少卿挽词
楼钥（宋代）

前辈风流泯，灵光独岿然。
指囷推甲簇，跪履记丁年。
有子伤埋璧，惟翁亦蜕蝉。
功名虽已矣，千载尚遗编。
台城曲二首
杜牧（唐代）

整整复斜斜，随旗簇晚沙。门外韩擒虎，楼头张丽华。

谁怜容足地，却羡井中蛙。

王颁兵势急，鼓下坐蛮奴。潋滟倪塘水，叉牙出骨须。

干芦一炬火，回首是平芜。
丁端叔茶马会同年同庚
袁说友（宋代）

竹林宾主乐襟期，并榜齐年两见之。
丙午同生虽共老，甲辰笑见独为雌。
秋鸿社燕时难值，桂酒椒浆醉莫辞。
半是天涯老行客，耆英当继洛中诗。
春锄行
黎廷瑞（宋代）

有鸟有鸟鸣春锄，雪衣楚楚清且癯。
茫然跂立奚所须，蹄涔之中伺游鱼。
游鱼所得能几何，鸬鹚同俦失已多。
若非区区营一饱，如此风标岂不好。
金陵道
俞德邻（宋代）

楼头凝望处，落日帝王州。下有朝宗水，滔滔日夜流。
闰九
严粲（宋代）

前月登高去，犹嫌菊未黄。秋风不相负，特地再重阳。
赠梅公明诗
繁钦（魏晋）

瞻我北园。
有条者桑。
遘此春景。
既茂且长。
氤氲吐叶。
柔润有光。
黄条蔓衍。
青鸟来翔。
日月其迈。
时不可忘。
公子瞻旃。
勋名乃彰。
句 其四
董乂（宋代）

云影万重连鄂渚，风帆一日到浔阳。
奉和圣制早登太行山中言志
苗晋卿（唐代）

金吾戒道清，羽骑动天声。砥路方南绝，重岩始北征。

关楼前望远，河邑下观平。喜气回舆合，祥风入旆轻。

祝尧三老至，会禹百神迎。月令农先急，春蒐礼复行。

仍亲后土祭，更理晋阳兵。不似劳车辙，空留八骏名。
和范监簿
释重顯（宋代）

吏散帘垂思莫穷，山光溪影恣相容。
谁夸靖节偏栽柳，自笑隐居高听松。
丹阙尚遥芝检密，讼庭闲列藓花重。
岩间野客虽多病，终再携筇谒士龙。
柳含烟 金城
吴绮（清代）

江南路，几回游。最恨长堤柳絮，吹来偏向鬓边秋。

白人头。

记得当年曾手植。不道长条非昔。翻怜杨柳不知愁。

更风流。
记汉唐事六言二首
刘克庄（宋代）

黄鹄之歌高古，大风之作激昂。
横汾酒酣乐作，其如感慨悲伤。
早渡洛水见流澌尽解春意感人马上偶成戏咏二
宋庠（宋代）

春色东来不待招，烟光已过洛阳桥。
如何解尽人间冻，鬓畔霜华转不消。
颂十玄谈·一色
释印肃（宋代）

枯木岩前差路多，不行鸟道转譊讹。
狐狸引入豪猪窟，不久成团被死魔。
七月初一日淮浙大潮巨风亘古所无二首
方回（元代）

等是耕王土，谁令住海滨。
死沈凡几屋，生哭并无人。
可痛淮连浙，兼忧广及闽。
鲸鲵容此物，蝼蚁视吾民。
浪祭推潮鬼，虚祈主地神。
怀襄吾未见，七十五年身。
正气祠作
屈大均（明代）

元老忠贞竭，中朝历数屯。十年荒社稷，一夜尽君臣。

野月寒难曙，江花惨不春。精魂应杀贼，莫但作星辰。
道可道者
释祖钦（宋代）

道可道，非常道。名可名，非常名。名既非常，名器中锽。

道既非常，名日之光。名器中锽，声出于内。名日之光，光照无方。

夫名是乃可称有道之者，非独善一身，而达之万邦。
赋得蝴蝶茧赠王黄门幼华
屈大均（明代）

罗浮蝴蝶有洞穴，天蛾吐丝白如雪。千丝万丝作一茧，仙胎只为凤车结。

终日缠绵如有情，变化一一通神明。茧中久蛰经霜雪，雌雄之雷不能惊。

枝间厚裹乌桕叶，山人采得盈筐箧。四百峰边大小村，家家皆有大蝴蝶。

黄门近自京华来，邀我共上麻姑台。不爱纷纷五色鸟，不求朵朵同心梅。

只怜凤子多香茧，神物人间知者鲜。携归置在梧桐间，明岁车轮双翅展。

仙人骥骥最相宜，庄得其雄老得雌。云霞衣服谁能似，日月精华总在兹。

君亦当年勾漏令，自入罗浮多啸咏。鲍靓丹炉造未能，袁宏山疏题初竟。

干金何物作装还，蝴蝶之茧徒斑斑。已掷沉香教作浦，更包锦石使成山。
菩萨蛮 其二
赵善括（宋代）

梯横画阁。月明江静烟光薄。碧山回绕栏干角。一缕行云，忽向杯中落。

樱歌柳舞俱柔弱。罗衣不耐江风恶。凭谁唤取双黄鹤。

骑上瑶台，同赴金桃约。
题似山五云山房 其二
鲁鸿（清代）

步屟春风里，闲花到处香。轻云过水湿，残月下山凉。

路失遗樵辨，林深古寺藏。扶筇能济胜，潘岳鬓毛苍。
夜凉
白居易（唐代）

露白风清庭户凉，老人先著夹衣裳。

舞腰歌袖抛何处，唯对无弦琴一张。
和之美讽古 其二
司马光（宋代）

海客久藏机，鸥知人未知。如何毫末利，管鲍亦相欺。
赠潘守愚思质昆弟 其四
罗有高（清代）

两潘东西陆，骏健睨高寒。心悬白日照，手隘青云攀。

长啸沮溺津，捷步燕然山。霜蹄故空阔，白问何能闲。
金陵杂兴二百首
苏泂（宋代）

桑间少妇谁能管，松下孤僧却可怜。
鱼跃鸢飞均适尔，流行坎止不徒然。
登坡公白鹤峰有感
陈廷和（清代）

隐约幽丛里，残墉岭外崇。新愁销嫩草，旧恨付凄风。

鹤有千年迹，人传百世雄。登堂还自慰，谩语古今同。
失调名
佚名（宋代）

伤怀长是蹙双眉。怎禁持。
过南剑州芋阳舖见桃花
蔡襄（宋代）

七年相别复相逢，墙外千枝依旧红。
只有苍颜日憔悴，奈缘多感泣春风。
江上秋晓
成鹫（清代）

天光云影两参差，江上推篷见日迟。霁色千峰明剑戟，秋风一枕对涟漪。

寒岩危绿兼霜坠，野水低花杂果垂。何事故山憔悴客，冷吟终日忆东篱。
咏千叶缃梅 其五
张镃（宋代）

玉砌珠攒萼翠中，开时应是费东风。临摹不著诗人手，剪綵徒劳蠹女工。
江渎泛舟次吴中复韵
韩宗道（宋代）

绿锦池塘藻荇芳，拿舟清泛水风凉。千珠翠飐圆荷雨，百和交风宝篆香。

暂驻旌麾开燕豆，只凭谈笑乐杯觞。留连晚景殊多适，无奈黄昏送夕阳。
秋日杂兴
李廌（宋代）

芡珠乃笾实，鸡首真溪毛。
芥羽复丹帻，凌波竞将号。
苍啄胜玄蚝，百琲转含桃。
骊颌有照乘，海夫得应劳。
画梅集杜句
凌云翰（元代）

东阁官梅动诗兴，多才依旧能潦倒。绝笔长风起纤未，乱插繁花向晴昊。

却德年年人醉时，千朵万朵压枝低。

不知明月为谁好，武陵春树他人迷。

中夜起坐万感集，山鬼㗀嚘雪霜逼。岁暮穷阴耿未已，临风三嗅馨香泣。
柳
叶茵（宋代）

态度脂韦不自持，对人无柰小腰肢。好于彭泽归来日，瘦似章台别去时。

隐隐轮蹄端不恶，深深亭榭最相宜。流莺百啭春光老，拟折柔条寄所思。
閒居遣兴
申屠月岩（宋代）

鸥鹭江湖性，清闲胜作官。家贫随分过，母健觉心宽。

酒熟旋篘饮，诗成逐板刊。七星在长铗，断不为鱼弹。
怀归
刘敞（宋代）

图养始干禄，执官复辞亲。外物与我违，幽怀安得仲。

低徊畏简书，苟且谋贱贫。碌碌已无期，规规徒自珍。

秋风卷层云，鸿雁知所宾。我独无羽翰，不能绝飙尘。
慈圣光献皇后挽辞七首 其四
苏颂（宋代）

越从景祐至元丰，俪极坤仪四纪中。复辟先朝尊启母，助勤熙旦广尧聪。

深居高拱收渊默，盛德成功绝比隆。太史方修长信注，续诗应首二南风。
自县圃行梅化因成五绝
王洋（宋代）

岁岁新花即旧花，生缘感旧自兴嗟。
先春莫惮传消息，催促东君早转车。
次韵酬赠元长少卿
赵鼎（宋代）

夫子禀家学，玉德润无色。搢绅先生间，早岁声籍籍。

晚乃落筌蹄，云空鸟灭迹。功名翰墨场，一笑儿时剧。
送牛首炉与人
周端臣（宋代）

千载墦间偶得存，傅从鼻祖到云孙。
土痕蚀处形摹薄，苔色侵来款识昏。
制样想应规象鼎，验图只合配犧尊。
赠君博古斋中去，书傅閒时细讨论。
春雨
陆游（宋代）

自笑平生嬾是真，闭门高枕动兼旬。
海棠千片已随水，杜宇一兼无复春。
绿酒盈樽足忘老，朱樱上市正尝新。
今朝雨止通溪路，又向沙头岸幅巾。
安乐窝前蒲柳吟
邵雍（宋代）

安乐窝前小曲江，新蒲细柳年年绿。
眼前随分好光阴，谁道人生多不足。
花前对酒
李时行（明代）

尊中有酒未为贫，阶下有花长是春。把酒看花须尽醉，百年能见几閒人。
上江山中即事
朱同（明代）

山上青山楼上楼，结楼高下倚林丘。通幽一径苔藓滑，压屋四山空翠流。

松梢滴露作疏雨，岚气入檐生早秋。我来暂下陈蕃榻，一洗平生今古愁。
至湘洲望南岳诗
吴均（南北朝）

重波沦且直，连山纠复纷。鸟飞不复见，风声犹可闻。

胧胧树里月，飘飘水上云。长安远如此，无缘得报君。
题四皓庙（一作题商山庙）
白居易（唐代）

卧逃秦乱起安刘，舒卷如云得自由。

若有精灵应笑我，不成一事谪江州。
晓发西陵钱江舟次即目
孙德祖（清代）

已是春深草未齐，平沙十里卧长堤。烟开日媆江帆稳，潮落风微海燕低。

隔岸山光连远近，中天云影自东西。明朝准醉杭州酒，打叠新痕上客衣。
送徐铉流舒州
韩熙载（五代）

昔年悽断此江湄，风满征帆泪满衣。
今日重怜鹡鸰羽，不堪波上又分飞。
佛镫歌
李鼎元（清代）

钟鼓寂寂银河残，佛镫将现僧呼观。大被缠腰出殿后，罡风刺骨重裘单。

或高在山低在麓，或远在江近在谷。万人列炬上山来，阴火磷磷断还续。

疑是元宵锦城烛，又疑星陨如珠联。濯以甘露光逾鲜，太乙杖藜朝普贤。

化身散作千金莲，烛龙衔耀照重泉。见大光明有如此，真耶幻耶谁所使。

蛮君鬼伯争前驱，应笑生人冻欲死。
悲哉行
陆机（魏晋）

游客芳春林。春芳伤客心。
和风飞清响。鲜云垂薄阴。
蕙草饶淑气。时鸟多好音。
翩翩鸣鸠羽。喈喈仓庚吟。
幽兰盈通谷。长秀被高岑。
女萝亦有托。蔓葛亦有寻。
伤哉客游士。忧思一何深。
目感随气草。耳悲咏时禽。
寤寐多远念。缅然若飞沈。
愿托归风响。寄言遗所钦。
集渊明句题胡主簿嘉树轩
黄溍（元代）

孟夏草木长，霜露憔悴之。蔼蔼堂前林，冬夏常如兹。

严霜九月中，卓然见高枝。如何舍此去，白日掩荆扉。

深谷久应芜，此荫独不衰。黾勉六九年，怀此贞秀姿。

常恐负此怀，未足为高栖。及时当勉励，慷慨思南归。

亲戚共一处，日夕欢相持。披榛步荒墟，登高赋新诗。

坐止高荫下，一觞聊可挥。从今至岁寒，纵心复何疑。
冬狩行（时梓州刺史章彝兼侍御史留后东川）
杜甫（唐代）

君不见东川节度兵马雄，校猎亦似观成功。

夜发猛士三千人，清晨合围步骤同。禽兽已毙十七八，

杀声落日回苍穹。幕前生致九青兕，骆驼pI峞垂玄熊。

东西南北百里间，仿佛蹴踏寒山空。有鸟名鸲鹆，

力不能高飞逐走蓬。肉味不足登鼎俎，何为见羁虞罗中。

春蒐冬狩侯得同，使君五马一马骢。况今摄行大将权，

号令颇有前贤风。飘然时危一老翁，十年厌见旌旗红。

喜君士卒甚整肃，为我回辔擒西戎。草中狐兔尽何益，

天子不在咸阳宫。朝廷虽无幽王祸，得不哀痛尘再蒙。

呜呼，得不哀痛尘再蒙。
昨日访子上不遇裴回庭砌观木犀而归再以七言乞数枝
杨万里（宋代）

昨携儿辈扣云关，绕遍岩花恣意看。苔砌落深金布地，水沉烝透粟堆盘。

寄诗北阮赊秋色，供我西窗当晚餐。小朵出丛须折却，莫教折破碧团栾。
题正仲瓠斋
舒岳祥（宋代）

大瓠秋成实，垂垂挂旧林。
剖坚容五石，济急直千金。
瓢饮希贤乐，匏尊共客斟。
许由嫌汝聒，掷去是何心。
蓦山溪
杨泽民（宋代）

当年苏小，家住苕溪尾。一棹采莲归、悄羞得、鸳鸯飞避。苹洲蓼岸，花脸两难分，崖半倚。风乍起。荡漾烟光里。

平生强项，未肯轻鱼水。溪上偶相逢，这一段、风情怎已。纫兰解佩，不负有情人，金尊侧，罗帐底。占尽人间美。
偈颂一百三十六首
释惟一（宋代）

这老冻侬，惺惺懵懂。
分明无一丝毫，刚道有三斤重。
只知恁么脱空相诳，不知其雠甚於戴天之不共。
潜园琴馀草题词 其一
陆翰芬（清代）

何必争追唐与宋，能言情性即诗人。十年泉石常怀国，千首词章半忆亲。

残月晓风皆寄托，春花秋柳亦精神。卿云未出欣先睹，定有灵山香火因。
题郭智宪使荣养堂
杨士奇（明代）

朝廷崇孝理，宪纪用儒臣。分得乌台禄，归荣鹤发亲。

褒封承帝命，光彩焕龙文。慈寿知方永，谖花百岁春。
过大鎗岭
陈琏（明代）

残夏暑方炽，趋程日未曛。龙分隔山雨，风送过溪云。

鹿迹寻常见，蝉声续断闻。池河行在望，烟树绿纷纷。
普陀宗乘庙落成拈香得句
乾隆（清代）

递肖何妨屡普陀，金刚四句括无多。
层楼金瓦辉香象，偏袒黄无演法螺。
虔为祝釐开八秩，会逢归极仰三摩。
撰良庆落欣瞻礼，曰罪曰知且付他。
赠王仲和架阁
陈造（宋代）

朱楼窗霏杨柳烟，楼中香雾浮龙涎。
眩旋客眼锦绣筵，闹花打围妖且妍。
小蓓稚萼红玉鲜，酒行急管杂繁弦。
羯鼓催开褭风莲，横笛未放蚁鼍眠。
老子判醉忘华颠，归去就枕疑针毡。
但有梦语追游仙，芳讯忽听青翼传。
翠鸾彩云欻漂翩，缥缈三十六洞天。
水佩风裳若个边，重来朱楼柳吹绵。
楼中主人卓诗肩，瀹处士茗安僧禅。
兀坐向我俱可怜，君才时彦孰后先。
宦路已著祖生鞭，富贵取携固有然。
列屋指见罗婵娟，老子贤否真天渊。
蕙兰香中锦瑟前，觞咏或可君周旋。
挽硕堂老人十章历序平生相遇之缘 其九
成鹫（清代）

江城禁火复登堂，相顾怆然为滥觞。慧命如丝谁断续，老成凋谢倍增伤。
傅国华从使辽东已事还朝拙诗送别 其二
程俱（宋代）

向来南北叹流年，十载相逢走道边。作佛顿惭灵运后，着鞭犹恐祖生先。

弹冠岂欲夸三组，负耒还思受一廛。默计此身端未了，别怀撩乱故依然。
同诸开士过天界南庵分赋
石头如愚（明代）

乳石幽人径，深林道者家。
海棠开遍叶，山药未生芽。
云薄如春服，僧多似晚鸦。
竹中烟一缕，趺坐寂无哗。
秋夜曲二首 其一
卫仁近（元代）

谁家女儿青结螺，花前双歌舞婆娑。湘帘在钩明月多，奈此迢迢凉夜何！
蝶恋花 送春
周日蕙（清代）

九十春光谁自主。一树桃花，片片飞红雨。燕子衔将来又去。

替人似欲留春住。

满眼离情愁几许。芳草萋萋，绿遍春归路。忍说将离真个与。

伤心岂独痴儿女。
郊庙歌辞。享懿德太子庙乐章。迎神
佚名（唐代）

甲观昭祥，画堂升位。礼绝群后，望尊储贰。

启诵惭德，庄丕掩粹。伊浦凤翔，缑峰鹤至。
观曹寿卿上舍诗轴题其后
陈棣（宋代）

欲观骚雅继周南，虎子应须虎穴探。
策蹇冲寒将类贾，避堂舍盖愿同参。
书能泣鬼世谁信，诗解穷人我自谙。
但得低头拜东野，此心依约已先甘。
偈颂四十二首 其三十四
释祖先（宋代）

十五日已前明似镜，十五日已后黑如漆。正当十五日，莺迁乔木频频语，蝶恋芳丛对对飞。
又作二首自解
陆游（宋代）

尽日溪边艇子斜，治生不种邵平瓜。
已分邻舍红莲米，更啜僧房紫笋茶。
送何万下第归蜀二首
司马光（宋代）

失意流年老，残春对夕阳。
可堪临远道，更复举离觞。
花柳已萧索，云山复渺茫。
西风如有意，意信勿相忘。
津禅人出化盏橐乞颂
释正觉（宋代）

吃茶去语落诸方，聚首商量柄杷长。相席是渠能打令，同尘输尔解和光。

舌头狤獠明无骨，鼻孔累垂暗有香。盏橐成来圆此话，侬家受用恰平常。
薄倖 赋得水晶帘下看梳头
陈维崧（清代）

戟门春暖。红日漾、圆冰清浅。算一带、茱萸窗网，便是个侬妆院。

素领巾、半幅烟绡，行来刚被微风捲。更点点斜红，溶溶泓黛，娇面欲匀还懒。

恰十载、伤心事，忆钗响、衣光何限。只玉纤撩鬓，春葱縆额，一番回想肠应断。

风流放涎。记千金艳质，妆成爱映春流看。别来香阁，峭冷尖寒应满。
白纻歌
徐德音（清代）

羲和六辔回苍龙，长红小白纷作丛。纤枝绰约随流风，翩翩冶作如惊鸿。

一寸眉峰晕春碧，酒潮欲上莲腮赤。热心拟化百枝镫，长倚君王照瑶席。
九日与敬处士左学士同赋采菊上东山便为首句
戴叔伦（唐代）

采菊上东山，山高路非远。江湖乍辽夐，城郭亦在眼。

昼日市井喧，闰年禾稼晚。开尊会佳客，长啸临绝巘.

戏鹤唳且闲，断云轻不卷。乡心各万里，醉话时一展。

乔木列遥天，残阳贯平坂。徒忧征车重，自笑谋虑浅。

却顾郡斋中，寄傲与君同。